Ակադեմիա Ամբրելլա (հեռուստասերիալ)

«Ակադեմիա Ամբրելլա» (անգլ.՝ The Umbrella Academy), 2019 թվականի ամերիկյան հեռուստասերիալ, մշակված Սթիվ Բլեքմենի կողմից՝ Նեթֆլիքսի համար։ Այն համարվում է Ջերարդ Ուեյի՝ «Ամբրելլա Ակադեմիա» կոմիքսների շարքի ադապտացիան, որը թողարկվում է «Dark Horse Comics» հրատարակչության կողմից։ Պրեմիերան տեղի է ունեցել Նեթֆլիքսում՝ 2019 թվականի փետրվարի 15-ին։
2019 թվականի մարտի վերջին հայտնի դարձավ, որ հեռուստասերիալը երկարացվել է երկրորդ եթերաշրջանով, որի նկարահանումները տեղի են ունեցել 2019 թվականի մայիսից մինչև սեպտեմբեր։ Պրեմիերան տեղի է ունեցել 2020 թվականի հուլիսի 31-ին։


== Սյուժե ==
1989 թվականի հոկտեմբերի 1-ին, աշխարհի տարբեր երկրներում լույս աշխարհ են գալիս 43 գերբնական կարողություններով երեխաներ, չնայած, մինչ ծննդաբերությունը, մայրերից ոչ մեկի մոտ հղիության նախանշաններ չեն եղել։ Նրանցից յոթին որդեգրում է էքսցենտրիկ միլիարդատեր սըր Ռեդժինալդ Հարգրիվզը և ստեղծում է «Ամբրելլա» ակադեմիան, որտեղ եզակի երեխաները զարգացնում են իրենց անսովոր տաղանդները և վերածվում սուպերհերոսների խմբի։ Հարգրիվզը երեխաներին թվերով է անվանում, սակայն նրանց հոգեմայր-ռոբոտ Գրեյսը նրանց անուններ է տալիս։
Ռեդժինալդը կարծում է, որ երեխաների ընդունակությունները թույլ կտան ապագայում փրկել մոլորակի կյանքը։ Մի քանի տարի անց, Ակադեմիան դադարում է գործառույթը, իսկ նրա անդամները թափառում են ամբողջ աշխարհով և գերադասում են այլևս չշփվել միմյանց հետ։ Լյութերը տիեզերագնաց է դառնում, Էլլիսոնը՝ հայտնի դերասանուհի, Վանյան՝ ջութակահարուհի, Քլաուսը՝ զվարճասեր թմրամոլ, Բենը, մահվանից հետո, վերածվում է ուրվականի՝ կարողանալով շփվել միայն Քլաուսի հետ, իսկ Դիեգոն պայքարում է հանցագործության դեմ։ Երբ Հարգրիվզը մահանում է, Ակադեմիայի շրջանավարտները գալիս են իրենց խորթ հոր հուղարկավորությանը։ Համար Հինգը վերադառնում է ապագայից և հաղորդում է, որ ութ օր անց ապոկալիպսիս է տեղի ունենալու։ Ակադեմիայի շրջանավարտները որոշում են միավորել իրենց ջանքերը, որպեսզի հետաքննեն իրենց հոր մահը և պաշտպանեն մարդկությունը, սակայն մշտապես ընդհարվում են՝ բնավորությունների և ընդունակությունների տարբերության պատճառով։


== Դերերում ==


=== Գլխավոր դերասաններ ===
Թոմ Հուպեր՝ Լյութեր Հարգրիվզ / Համար Մեկ / Կոսմոբոյ։ «Ամբրելլա» ակադեմիայի շրջանավարտների առաջնորդը։ Ունի անհավանական ուժ և տոկունություն։ Մարսում, առաքելություն կատարելու ընթացքում, ստանում է լուրջ վնասվածքներ, և որդուն փրկելու համար Ռեդժինալդը նրան շիճուկ է ներարկում, որի արդյունքում Լյութերի մկանային համակարգը, մեջքը և ձեռքերը նմանվում են գորիլայի։ Ակադեմիան ավարտելուց հետո, հոր հանձնարարությամբ, չորս տարի ապրում է Լուսնի վրա։
Դեյվիդ Կաստանեդա՝ Դիեգո Հարգրիվզ / Համար Երկու / Սարսափ։ Անընդհատ անհանգստացնում և Լյութերի հետ պայքարում է ակադեմիան առաջնորդելու համար։ Կարողանում է դանակով դիպուկ հարվածել։ Հեռացվել է ոստիկանական ակադեմիայից, որից հետո սկսել է հանցագործության դեմ պայքարել։
Էմմի Ռեյվեր-Լամփման՝ Էլլիսոն Հարգրիվզ / Համար Երեք / Բամբասանք։ Հայտնի դերասանուհի է, կարողանում է ստի միջոցով փոխել իրականությունը։ Մնում է միայն ցանկացած հայտարարությունից առաջ ասել ՝ «Ինձ լուրեր են հասել, որ...» արտահայտությունը, որպեսզի ամբողջ ասվածը կատարվի։
Ռոբերտ Շիեն՝ Քլաուս Հարգրիվզ / Համար Չորս / Սեանս։ Տարօրինակ թմրամոլ, կարողանում է շփվել ուրվականների հետ։
Էյդան Գալահեր՝ Համար Հինգ / Տղա։ Ժամանակի և տարածության մեջ տեղաշարժվելու ունակություն ունեցող պատանի։ Ժամանակի միջով ճամփորդելուց հետո, նա տեղափոխվում է հետապոկալիպսական աշխարհ, որտեղ մնում է 45 տարի։ Մի օր նրան գտնում է մի կին, ով նեկայանում է որպես հսկիչ և Համար Հինգին հավաքագրում է Հանձնաժողովում ՝ կազմակերպություն, որը պաշտպանում է ժամանակի գիծը։ Ի վերջո նա դավաճանելով իր գործատուին ՝ վերադառնում է ներկա, որից հետո Հանձնաժողովը սկսում է հետապնդել նրան։
Ջասթին Հ. Մին՝ Բեն Հարգրիվզ / Համար Վեց / Կրակեն։ Տղա, ով կարողանում է զուգահեռ իրականությունից կանչել և կառավարել հսկա շոշափուկի։ Բենը մահացել է, սակայն պարբերաբար Քլաուսի մոտ է հայտնվում և երբեմն օգնում է նրան։
Էլեն Փեյջ՝ Վանյա Հարգրիվզ / Համար Յոթ / Սպիտակ ջութակ։ Համոզված է, որ չունի գերբնական կարողություններ, բացի ջութակ նվագելու տաղանդից։ Իրականում, նա ամենահզոր և վտանգավորն է իր եղբայրներից և քրոջից, և կարողանում է ձայնային ալիքները վերածել ավերիչ ուժի, սակայն հայրը նրան ստիպել է մոռանալ իր սուպերուժի մասին։
Կոլմ Ֆիոր՝ սըր Ռեդժինալդ Հարգրիվզ / Մոնոկլ։ «Ամբրելլա» ակադեմիայի հիմնադիր։ Տարօրինակ, մենակյաց միլիարդատեր։
Ադամ Գոդլի՝ Փոգո, շիմպանզե։ Ռեդժինալդ Հարգրիվզի անձնական օգնականը։


=== Երկրորդ պլանի դերասաններ ===
Շեյլա Մաքքարթի՝  Ագնես։ «Պոնչիկներ Գրիդիի մոտ» սրճարանի սեփականատերը և մատուցողուհին։
Ջորդան Քլեր Ռոբբինս՝ Գրեյս Հարգրիվզ / Մայրիկ։ «Ամբրելլա» ակադեմիայի սաների հոգեմայրը։ Ռոբոտ ՝ ստեղծված Ռեդժինալդի կողմից։
Ջոն Մագարո՝ Լեոնարդ Փիբոդի / Հարոլդ Ջենքինս։ Վանյայի սիրելին։ Մանուկ հասակում երկրպագում էր «Ամբրելլա» ակադեմիային և ցանկություն էր հայտնում միանալ նրանց, քանի-որ ակադեմիայի անդամների հետ նույն օրում էր ծնվել` սովորական հղիության միջոցով, սակայն նվաստանում է Ռեդժինալդի կողմից։ Հետագայում գտնում է Ռեդժինալդի օրագիրը, որի միջոցով իմանում է Վանիայի կարողությունների մասին և սկսում է նրան մանիպուլացիայի ենթարկել։
Էշլի Մադեկվե՝ դետեկտիվ Էյդորա Փետչ։ Դիեգոյի նախկին ընկերուհին։
Մերի Ջ. Բլայդժ՝ Չա-Չա։ Հանձնաժողովի գործակալ և անգութ մարդասպան, ով համագործակցում է Հեյզելի հետ։
Քեմերոն Բրիթոն՝ Հեյզել։ Չա-Չայի գործընկերը։
Քեյթ Վալշ՝ Հսկիչ։ Հանձնաժողով գործակալության պարագլուխը և Համար Հինգի նախկին գործատուն։


== Եթերաշրջաններ ==


== Սերիաներ ==


== Արտադրություն ==


=== Զարգացում ===
2015 թվականի հուլիսի 7-ին հայտարարվեց, որ «Ակադեմիա Ամբրելլա» կոմիքսների շարքի հիման վրա նկարահանվելու է հեռուստասերիալ, այլ ոչ թե բնօրինակ ֆիլմ ՝ Universal Cable Productions ընկերության կողմից։ 2017 թվականի հուլիսի 11-ին պաշտոնապես հայտարարվեց, որ Նեթֆլիքս ընկերությունը իր համաձայնությունն է տվել 2018 թվականին «Ակադեմիա Ամբրելլա»-ն ադապտացնելու համար։ Ջերարդ Ուեյը ներկայացել է որպես գործադիր պրոդյուսեր։ Ջերամի Սլեյթերը փորձնական սցենար է գրել, իսկ Սթիվ Բլեքմենը ներկայացել է որպես շոուրաներ (անգլ.՝ Showrunner):


=== Նկարահանումներ ===
Առաջին եթերաշրջանի նկարահանումները սկսվել են 2018 թվականի հունվարի 15-ին և ավարտվել են 2018 թվականի հուլիսի 2018-ին՝ Տորոնտոյում։ Լրացուցիչ նկարահանումները տեղի են ունեցել Համլիտոնում։


== Ծանոթագրություններ ==


== Արտաքին հղումներ ==